section_heading: Povijest
paragraph_text: Nekoliko dana prije dogovorenog saveza između Rudolfa i Sigismunda umro je u Carigradu sultan Murat III. u noći od 16. na 17. siječnja 1595. Za njegova su pogreba zadavljena dvanaestorica njegovih sinova. Na prijestolje je došao jedini preostali njegov sin - Mehmed III. (1595.— 1603.) Jedan od prvih državnih činova bio mu je uklanjanje velikoga vezira Sinan-paše (kojega su uvjeravali da je svojim silovitim postupkom prinudio erdeljskoga, vlaškog i moldavskog vojvodu, da se prikloni kralju Rudolfu) koji se je 6. veljače vratio u Carigrad. Na njegovo mjesto imenovao je njegova protivnika Ferhat-pašu koji se je smjesta spremio, da pokori opet odmetnule se podunavske vojvodine, a da u drugom koraku nevjerne vojvode zamijeni novima, ili kao drugo rješenje, da Vlašku i Moldaviju pretvori u turske sandžake. Već 27. travnja zaputio se iz Carigrada prema Dunavu, no bolesti i nestašica hrane zadržale su ga dulje vrijeme u Drinopolju. Istovremeno, vlaški i moldavski vojvoda, pomagani erdeljskim četama i kozacima, ne samo da su do kraja oslobodili svoje zemlje, nego su se također zalijetali na bugarsku obalu dolnjega Dunava, te među inim 10. lipnja spalili i Nikopolje.<ref>Povijest Hrvata, Vjekoslav Klaić